དེས་ན་སྤྱིར་བཟའ་ཆས་ཀྱི་རིགས་ལ་འབྲུ་རིགས་དང༌།སྔོ་ཚལ།རྩི་ཤིང༌།སྔོ་ལྡུམ།ཤིང་འབྲས།ཚ་རིགས་སོགས་བཟའ་ཆས་ཀྱི་གྲས་དང༌།འཐུུང་བྱའི་རིགས་སུ་ཆུ་དང༌།འོ་མ།ཇ།ཞོ།དར་བ།ཕྱུར་ཁ།ཤིང་འབྲས་ཀྱི་ཁུ་བ་ལ་སོགས་པ་མང་པོ་ཞིག་ཡོད་པ་དེ་དག་ཀུན་གྱིས་མིའི་ཚེ་སྲོག་ཡུན་དུ་གནས་པར་བྱེད་པའི་འཚོ་བཅུད་ཕུན་སུམ་ཚོགས་པོ་ལྡན་པས་ནད་རིགས་བཅོས་ཐུབ་པའི་རིན་ཐང་ལྡན་ལ།ཁྱད་པར་དུ་སྔོ་ཚལ་གྱི་རིགས་ནི་སྐྱེ་དངོས་གཞན་དང་མི་འདྲ་བར་སྐྱེ་འཚར་མགྱོགས་པ་དང་ནུས་པའང་རྣོ་ཞིང་མྱུར་བའི་ཁྱད་ཆོས་དང་ལྡན་ཡོད།དེང་གི་ཆར་སྤྱི་ཚོགས་གང་སར་རྫས་འགྱུར་གྱི་ཟས་སྨན་རིགས་ལས་མ་བཅོས་རང་བྱུང་གསོལ་སྨན་དང་ཟས་རིགས་རྣམས་ནི་མིའི་ལུས་སྲོག་ལ་འཕྲོད་བསྟེན་ལེགས་ཤོས་ཡིན་པ་ཤེས་རྟོགས་བྱུང་ཞིང༌།དེ་ཡིས་བོད་ཀྱི་གསོ་རིག་དང་བཅས་པའི་སྲོལ་རྒྱུན་གསོ་རིག་གི་ལྟ་བ་དང༌།ལུས་ཁམས་བདེ་སྲུང་གི་རིག་པའི་གཞུང་ལུགས་ལ་སྔར་ལྷག་དོ་སྣང་དགའ་ཞེན་ཆེ་མཐོང་བྱེད་བཞིན་ཡོད་པ་རེད།རང་བྱུང་ཁམས་ལས་གྲུབ་པའི་ཟས་རིགས་ཀྱི་དམིགས་བསལ་ཁྱད་ཆོས་ནི་མིའི་ལུས་ཁམས་ལ་གོམས་འདྲིས་ཆེ་ལ་རྒྱུས་མངའ་ལྡན་ཞིང༌།ཀུན་གྱིས་ཉིན་རེའི་འཚོ་བའི་ནང་བེད་སྤྱོད་ཤུགས་ཆེར་བྱེད་བཞིན་པའི་གྲས་ཀྱང་རེད།ལུས་ཁམས་བདེ་སྲུང་དང་ནད་གཞི་སྔོན་འགོག་བྱེད་པར་ཕན་ནུས་ཀྱང་ཁྱད་པར་ཅན་ལྡན་ཡོད་པས།དེང་སྐབས་འཛམ་གླིང་གི་ས་ཕྱོགས་ཕལ་ཆེར་ཉིན་རེའི་འཚོ་བའི་ནང་ཤ་མིན་སྔོ་ཚལ་དང་འབྲུ་རིགས་སོགས་ལ་དགའ་ཞེན་དང་དོ་སྣང་ཆེན་པོ་བྱེད་བཞིན་ཡོད་པ་རེད།དེ་ལྟར་རང་བྱུང་ཁམས་ལས་གྲུབ་པའི་ཟས་དང་འཐུང་བྱ་དེ་དག་ཆ་ཡོངས་སུ་ཚང་ཤིང་ལེགས་པར་སྒྲུབ་པ་ལ་འབྱུང་བ་ལྔ་ཚང་དགོས་ཤིང༌།དེ་ན་འབྱུང་བ་ལྔ་ལས་གཅིག་མིན་ན་ཡང་མི་སྒྲུབ་པའི་ཚུལ་བསྟན་པ་ནི་འདི་ལྟར་ཡིན་ཏེ།འབྱུང་བ་ས་མེད་ན་གཞི་རྩ་གང་ཡང་གྲུབ་མི་ཐུབ་ཅིང༌།ཆུ་མེད་ན་གཅིག་ཏུ་སྡུད་མི་ནུས།མེ་མེད་ན་ལེགས་པར་སྨིན་མི་ཐུབ།རླུང་མེད་ན་རྒྱ་ཆེར་སྐྱེ་ཞིང་འཕེལ་བར་བྱེད་མི་ནུས།ནམ་མཁའ་མེད་ན་འཕེལ་བའི་གོ་སྐབས་མེད་པ་སོགས་ཡིན་པ་ནི་འབྱུང་བ་ལྔ་ཀའི་ཆ་ཡོངས་སུ་ཚང་གལ་ཆེ་བ་ཡིན་པ་རེད།དེ་ཡང་འབྱུང་བ་གཉིས་ཤས་ཆེ་ལྡན་པ་ལས་རོ་དྲུག་པོ་རྣམས་རེ་རེ་བཞིན་སྐྱེད་པ་ཡིན་ཏེ།དེ་ཇི་ལྟར་ཞེས་ན།